                                         Aparat medical cu flux magnetic dirijat



	Invenţia se referă la un aparat medical cu flux magnetic dirijat, utilizat cu precădere pentru stimularea proceselor biologice şi tratamentul unor boli maligne, reumatismale, metabolice, degenerative sau a altor afecţiuni ale organismului uman.
	În prezent sunt cunoscute diverse aparate medicale pentru tratamentul organismului cu flux magnetic, care, deşi au durată şi o siguranţă de funcţionare mari, se limitează doar la aplicarea asupra pacientului a unor câmpuri magnetice variabile simplu periodice, de frecvenţă industrială sau de înaltă frecvenţă, produse de circuite electrice monofazate de tipul unor solenoizi sau de către electromagneţi. Acest inconvenient se regăseşte şi la aparatul medical prezentat în brevetul RO 70319 care extinde tratamentul cu flux magnetic la aplicarea asupra organismului a unei succesiuni de câmpuri magnetice de înaltă frecvenţă amortizate, produse de un solenoid la încărcarea şi descărcarea comandată de un multivibrator a unei baterii de condensatoare.
 	Invenţia elimină aceste dezavantaje, prin aceea că aparatul medical cu flux magnetic dirijat este prevăzut cu un concentrator pentru  câmpul magnetic variabil, dublu periodic - atât în timp cât şi în spaţiu - produs de o înfăşurare electrică cu două sau mai multe faze decalate spaţial, prin care circulă curenţi electrici defazaţi temporal. Câmpul magnetic dublu periodic poate fi produs de un circuit electric trifazat dispus în crestăturile unui suport feromagnetic plan, la care fiecare fază este formată din bobine legate în serie şi înfăşurate alternativ când într-un sens când în altul. 
 	Alimentarea cu energie electrică se poate face în montaj stea sau triunghi de la reţeaua trifazată de curent alternativ prin intermediul unor echipamente de comandă, reglare şi controlul parametrilor electrici, ca de exemplu contactoare electrice, transformatoare cu prize mediane, convertizoare de frecvenţă, dispozitive şi aparate electrice de măsură,control şi semnalizare. Curenţii electrici din înfăşurarea trifazată, defazaţi cu , produc un câmp magnetic variabil, dublu periodic - cu perioada temporală , respectiv cu perioada spaţială d=vT, unde  este  pulsaţia curentului alternativ, iar v este viteza de propagare a câmpului magnetic pe direcţia succesiunii fazelor. Configuraţia complexă a câmpului magnetic rezultant are acţiune benefică asupra organismului, mai ales la frecvenţe înalte, prin efecte terapeutice în profunzime, încălzirea ţesuturilor de către curenţii induşi, acţiune selectivă asupra celulelor maligne şi stimularea proceselor biologice, în particular a celor bioenergetice din celulele sănătoase, prin inducţie electromagnetică, interacţiune cu ionii, radicalii liberi şi moleculele polarizate.
	Problema tehnică pe care o rezolvă invenţia constă în realizarea unui aparat medical eficient, cu durată şi siguranţă mari de funcţionare, pentru tratament localizat, prin expunerea zonelor afectate ale organismului la un flux magnetic intens cu o configuraţie spaţio-temporală complexă.
Se dă în continuare un exemplu de realizare a invenţiei în legătură cu figurile 1 şi 2, care reprezintă :
-fig.1, schema bloc a aparatului medical ;
-fig.2, secţiune longitudinală prin generatorul de flux magnetic.

 	Aparatul medical prototip se compune, în principal, din oscilatorul electronic O, schimbătorul de frecvenţă S, etajul C de amplificare şi defazare a curenţilor electrici, precum şi generatorul G de flux magnetic dirijat.  Generatorul G de flux magnetic dirijat este constituit  din două părţi principale, şi anume : subansamblul G1 de producere a câmpului magnetic şi subansamblul G2 de concentrare a fluxului  magnetic. 
 	Subansamblul G1 este alcătuit la rândul său dintr-un circuit electric bifazat format din bobinele B1 şi B2, care sunt dispuse în crestăturile practicate pe un suport plan 1, realizat din ferită şi acoperit cu învelişul 2 din material dielectric. Subansamblul G2 este alcătuit din piesele din ferită 4, 5 şi 6 care sunt acoperite cu învelişul 3 din material dielectric şi sunt prevăzute la bază cu proeminenţe pentru montarea acestora pe suportul 1 din ferită.  Ansamblul componentelor din ferită formează circuitul magnetic al generatorului G pe care este dispusă înfăşurarea electrică bifazată. Piesele din ferită 4, 5 şi 6 sunt de forma unui trunchi de con cu vârful rotunjit, dar pot avea şi altă formă geometrică cu secţiune transversală variabilă, care descreşte de la bază spre vârf, pentru a asigura intensificarea câmpului magnetic în vecinătatea suprafeţei active a sursei de câmp magnetic.	
 	Funcţionarea şi modul de utilizare a aparatului medical cu flux magnetic dirijat sunt simple. Oscilaţiile electrice, produse de oscilatorul electronic O, se aplică etajului S pentru schimbarea frecvenţei, după care sunt amplificate şi separate în două componente, defazate cu , care se aplică generatorului G de flux magnetic. Câmpul magnetic produs de curenţii electrici din înfăşurarea bifazată este dirijat de circuitul magnetic şi concentrat în zona părţii active, prevăzută cu întrefier, unde liniile de câmp magnetic se închid în exteriorul pieselor de ferită. Defazarea curenţilor electrici din înfăşurarea electrică a generatorului G se poate asigura cu ajutorul unor elemente reactive de tip bobină sau condensator legate în serie,  respectiv în paralel, pe una din faze. Alimentarea cu energie electrică a etajelor electronice se face de la reţeaua de curent alternativ prin intermediul unui transformator electric şi a unui redresor electronic, elemente ce nu au mai fost redate în figura 1, pentru simplificarea desenului, fiind binecunoscute la nivelul tehnicii actuale.
	Modul de întrebuinţare a aparatului medical cu flux magnetic dirijat constă în aducerea în apropiere şi chiar punerea în contact a suprafeţei active a generatorului G cu epiderma pacientului din zona ţesuturilor sau organelor afectate, reglarea frecvenţei şi a intensităţii câmpului magnetic la valori suportate cu bine de către organism, după care se efectuează un masaj prin apăsare uşoară şi mişcări ritmice pe una sau mai multe direcţii. Pentru evitarea unor senzaţii neplăcute, provocate de forţele de frecare, pielea pacientului din zona care va fi supusă operaţiei de masare se acoperă, în prealabil, cu un strat subţire de cremă protectoare sau cu un alt lubrifiant utilizat în medicină.	
 	Există diverse variante constructive ale aparatului medical cu flux magnetic dirijat, care se deosebesc prin forma, dimensiunile, tipul şi puterea componentelor electronice, precum şi prin configuraţia geometrică şi numărul de faze ale generatorului de câmp magnetic. Pentru simplificarea tehnologiei de fabricaţie dar şi a operaţiilor de întreţinere şi reparare, aparatul medical cu flux magnetic dirijat se realizează în variantă modulară la dimensiuni standardizate.

